**Eidsfjord pensjonistforening på besøk i Hamsuns rike.**

**Med støtte fra Stiftelsen DAM gjennomfører Eidsfjord pensjonistforening prosjektet**

**«Hamsuns liv og forfatterskap».**

3. aktivitet i prosjektet var en busstur til Hamsuns rike på Hamarøy. Mandag 13. juni møttes 42 deltakere til en spennende opplevelse som varte i 2 dager.

Første stopp på turen var Tranøy Fyr. I strålende sol ble vi møtt av fyrinnen som ønsket oss velkommen til en nydelig lunsj. Vi fikk også se en video fra stedet og ble fortalt historien om fyret.

Deretter gikk turen til Hamsun-senteret og omvisning på huset. Vi fikk en god orientering om senterets tilblivelse og arkitektur. Så var det fortellinger om Hamsun og hans litteratur. Det var også mulighet til å kjøpe hans bøker.

Neste stopp ble Hamsuns barndomshjem. Det ble for mange en stor opplevelse. Vi hadde med oss guiden fra Hamsun-senteret. Det var en meget engasjert trønder som fortalte om Hamsuns barndom og ungdom i dette huset. Det var ikke alltid like greit for unge Knut å forholde seg til de voksne. Vi fikk god tid til å gå gjennom huset med masse gamle gjenstander og historie.

Videre fortsatte vi til Hamarøy Hotell på Innhavet for overnatting. Etter en dag fylt av litteratur og historie var det godt å møtes til en velsmakende middag på hotellet. Etterpå koste vi oss med Hamsun-quis. Her fikk deltakerne mulighet til å teste sine digitale ferdigheter for å finne svarene. Vår medbrakte Hamsun-kjenner, Hjalmar Martinussen, krydret kvelden med en «spøkelseshistorie».

Etter en god frokost neste morgen gikk turen til Arràn. Det er et lulesamisk senter som ligger i Drag i Tysfjord. Her fikk vi en god orientering om bygget og dets spesielle arkitektur. Vi fikk også fortelling om lulesamisk kultur og tradisjon. Vi fikk høre om tru og overtru fra gamle dager.

Utpå dagen la vi kursen hjemover etter to dager med masse historie og godt sosialt fellesskap.

Takk til alle som bidro til å gjøre turen til en god opplevelse for oss. Turen var gratis for deltakerne.

Bjørn Pettersen

Prosjektleder